title: 2014/139/PESC: Decizia EUFOR RCA/3/2014 a Comitetului politic și de securitate din 11 martie 2014 privind acceptarea contribuțiilor din partea țărilor terțe la operația militară a Uniunii Europene în Republica Centrafricană (EUFOR RCA)

text:
               15.3.2014

               RO

               Jurnalul Oficial al Uniunii Europene

               L 76/41

      DECIZIA EUFOR RCA/3/2014 A COMITETULUI POLITIC ȘI DE SECURITATE

   din 11 martie 2014
   privind acceptarea contribuțiilor din partea țărilor terțe la operația militară a Uniunii Europene în Republica Centrafricană (EUFOR RCA)
   (2014/139/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2014/73/PESC a Consiliului din 10 februarie 2014 privind o operație militară a Uniunii Europene în Republica Centrafricană (EUFOR RCA) (1), în special articolul 8 alineatul (2),
   întrucât:

               (1)

               În conformitate cu articolul 8 alineatul (2) din Decizia 2014/73/PESC, Consiliul a autorizat Comitetul politic și de securitate (COPS) să adopte deciziile corespunzătoare privind acceptarea contribuțiilor propuse din partea statelor terțe.

               (2)

               În urma recomandărilor privind o contribuție din partea Georgiei adresată de comandantul operației UE și a avizului Comitetului militar al Uniunii Europene, contribuția din partea Georgiei ar trebui să fie acceptată.

               (3)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în domeniul apărării. În consecință, Danemarca nu participă la adoptarea prezentei decizii, nu este obligată în temeiul acesteia și nici nu face obiectul aplicării sale,

         ADOPTĂ PREZENTA DECIZIE:
   Articolul 1
   Contribuțiile statelor terțe
   (1)   Contribuția Georgiei la operația militară a Uniunii Europene în Republica Centrafricană (EUFOR RCA) este acceptată și este considerată semnificativă.
   (2)   Georgia este scutită de contribuții financiare la bugetul EUFOR RCA.
   Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 11 martie 2014.

            Pentru Comitetul politic și de securitate

            Președintele

         W. STEVENS

      (1)  JO L 40, 11.2.2014, p. 59.


title: 2012/289/UE: Decizia Comisiei din 4 iunie 2012 de încheiere a procedurii antidumping privind importurile de acid tartric originar din Republica Populară Chineză, limitată la un producător-exportator chinez, Hangzhou Bioking Biochemical Engineering Co., Ltd

text:
               5.6.2012

               RO

               Jurnalul Oficial al Uniunii Europene

               L 144/43

         DECIZIA COMISIEI
   din 4 iunie 2012
   de încheiere a procedurii antidumping privind importurile de acid tartric originar din Republica Populară Chineză, limitată la un producător-exportator chinez, Hangzhou Bioking Biochemical Engineering Co., Ltd
   (2012/289/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   după consultarea Comitetului consultativ,
   întrucât:
   A.   PROCEDURA

               (1)

               La 15 iunie 2011, Comisia Europeană (denumită în continuare „Comisia”) a primit o plângere privind un presupus dumping prejudiciabil privind importurile de acid tartric originar din Republica Populară Chineză, limitată la un producător-exportator chinez, Hangzhou Bioking Biochemical Engineering Co., Ltd (denumit în continuare „societatea în cauză”).

               (2)

               Plângerea a fost depusă de către următorii producători (reclamanții): Distillerie Bonollo SpA, Industria Chimica Valenzana SpA, Distillerie Mazzari SpA, Caviro Distillerie S.r.l. și Comercial Quimica Sarasa s.l., care reprezintă o proporție majoră, în cazul de față peste 50 %, din producția totală de acid tartric a Uniunii.

               (3)

               Plângerea a cuprins dovezi prima facie privind existența unui dumping și a unui prejudiciu important cauzat de importurile realizate în condiții de dumping, care au fost considerate suficiente pentru a justifica deschiderea unei proceduri antidumping.

               (4)

               Comisia, după consultarea Comitetului consultativ, într-un aviz publicat în Jurnalul Oficial al Uniunii Europene
                   (2), a deschis o procedură antidumping privind importurile de acid tartric originar din Republica Populară Chineză, limitată la un producător-exportator chinez, Hangzhou Bioking Biochemical Engineering Co., Ltd (denumit în continuare „societatea în cauză”).

               (5)

               Comisia a trimis chestionare industriei din Uniune, producătorului-exportator din Republica Populară Chineză, importatorilor și autorităților din Republica Populară Chineză. Părțile interesate au avut posibilitatea de a-și prezenta în scris punctele de vedere și de a solicita o audiere în termenul stabilit în avizul de deschidere.

               (6)

               Au fost audiate toate părțile interesate care au solicitat acest lucru și care au demonstrat că există motive speciale pentru a fi audiate.

         B.   RETRAGEREA PLÂNGERII ȘI ÎNCHEIEREA PROCEDURII

               (7)

               Printr-o scrisoare din data de 14 februarie 2012, adresată Comisiei, reclamanții și-au retras în mod oficial plângerea.

               (8)

               În conformitate cu articolul 9 alineatul (1) din regulamentul de bază, procedura poate fi încheiată în cazul în care plângerea este retrasă, cu excepția cazului în care încheierea nu este în interesul Uniunii.

               (9)

               Comisia a considerat că prezenta procedură ar trebui încheiată, dat fiind că ancheta nu a relevat niciun motiv care să arate că încheierea nu ar fi în interesul Uniunii.

               (10)

               Părțile interesate au fost informate în consecință și li s-a acordat posibilitatea de a prezenta observații. Nu au fost primite observații care să indice că încheierea nu ar fi în interesul Uniunii.

               (11)

               Prin urmare, Comisia concluzionează că procedura antidumping privind importurile în Uniune de acid tartric originar din Republica Populară Chineză ar trebui încheiată fără impunerea de măsuri,

         ADOPTĂ PREZENTA DECIZIE:
   Articolul 1
   Se încheie procedura antidumping privind importurile de acid tartric încadrat în prezent la codul NC ex 2918 12 00, originar din Republica Populară Chineză, limitată la un producător-exportator chinez, Hangzhou Bioking Biochemical Engineering Co., Ltd.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 4 iunie 2012.

            Pentru Comisie

            Președintele

         José Manuel BARROSO

      (1)  JO L 343, 22.12.2009, p. 51.

      (2)  JO C 223, 29.7.2011, p. 11.


title: 2009/238/CE: Decizia Parlamentului European din 22 aprilie 2008 privind închiderea conturilor Autorității Europene de Supraveghere a GNSS pentru exercițiul financiar 2006

text:
               31.3.2009

               RO

               Jurnalul Oficial al Uniunii Europene

               L 88/269

      DECIZIA PARLAMENTULUI EUROPEAN

   din 22 aprilie 2008
   privind închiderea conturilor Autorității Europene de Supraveghere a GNSS pentru exercițiul financiar 2006
   (2009/238/CE)
   PARLAMENTUL EUROPEAN,
   având în vedere conturile anuale finale ale Autorității Europene de Supraveghere a GNSS pentru exercițiul financiar 2006 (1),
   având în vedere Raportul Curții de Conturi privind conturile anuale ale Autorității Europene de Supraveghere a GNSS pentru exercițiul financiar 2006, însoțit de răspunsurile autorității (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 1321/2004 al Consiliului din 12 iulie 2004 privind crearea unor structuri de gestionare a programelor europene de radionavigație prin satelit (4), în special articolul 12,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0127/2008),

               1.

               ia act de conturile anuale finale ale Autorității Europene de Supraveghere a GNSS, astfel cum sunt anexate la raportul Curții de Conturi;

               2.

               aprobă închiderea conturilor Autorității Europene de Supraveghere a GNSS pentru exercițiul financiar 2006;

               3.

               încredințează Președintelui sarcina de a transmite prezenta decizie directorului executiv al Autorității Europene de Supraveghere a GNSS, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 38.

      (2)  JO C 309, 19.12.2007, p. 72.

      (3)  JO L 248, 16.9.2002, p. 1.

      (4)  JO L 246, 20.7.2004, p. 1.

      (5)  JO L 357, 31.12.2002, p. 72.


title: Decizia (PESC) 2016/610 a Consiliului din 19 aprilie 2016 privind o misiune PSAC de instruire militară a Uniunii Europene în Republica Centrafricană (EUTM RCA)

text:
               20.4.2016

               RO

               Jurnalul Oficial al Uniunii Europene

               L 104/21

         DECIZIA (PESC) 2016/610 A CONSILIULUI
   din 19 aprilie 2016
   privind o misiune PSAC de instruire militară a Uniunii Europene în Republica Centrafricană (EUTM RCA)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               În concluziile sale din 17-18 noiembrie 2014, Consiliul a recunoscut necesitatea unor abordări comune cu Organizația Națiunilor Unite (ONU) în Republica Centrafricană (RCA) în cadrul reformei forțelor de securitate ale acesteia, inclusiv cea a forțelor armate, cu scopul de a stabiliza situația în sprijinul procesului politic. În această privință, a recunoscut valoarea adăugată a unui eventual rol viitor al Uniunii în domeniul reformei sectorului de securitate, în sprijinul eforturilor ONU, asigurând în același timp un angajament la nivel local.

               (2)

               La 19 ianuarie 2015, Consiliul a adoptat Decizia (PESC) 2015/78 (1) privind o misiune de consiliere militară în cadrul politicii de securitate și apărare comune (PSAC) a Uniunii Europene în Republica Centrafricană (EUMAM RCA). Mandatul EUMAM RCA se încheie la 16 iulie 2016.

               (3)

               Prin scrisoarea din 8 octombrie 2015, șeful de stat de tranziție (Chef de l'État de la Transition) al RCA a invitat Uniunea Europeană să sprijine în continuare forțele armate centrafricane printr-o structură de instruire operațională consolidată, în deplină colaborare cu Misiunea multidimensională integrată a Organizației Națiunilor Unite în Republica Centrafricană (MINUSCA).

               (4)

               La 17 noiembrie 2015, Consiliul a salutat activitatea EUMAM RCA de sprijinire a restructurării forțelor armate centrafricane și l-a invitat pe Înaltul Reprezentant al Uniunii pentru afaceri externe și politica de securitate (ÎR) să înceapă pregătirile în vederea unei misiuni care să ofere consiliere strategică și instruire operațională, urmând a fi lansată după instalarea autorităților alese în mod democratic și în timp util înainte de terminarea mandatului EUMAM RCA.

               (5)

               La 14 martie 2016, Consiliul a aprovat un concept de gestionare a crizelor pentru o posibilă misiune de instruire militară PSAC a Uniunii în RCA.

               (6)

               Prin scrisoarea din 30 martie 2016, președintele RCA invită Uniunea să desfășoare o misiune PSAC de instruire militară în RCA (EUTM RCA).

               (7)

               EUTM RCA ar trebui să desfășoare cât mai repede posibil o capacitate operațională deplină.

               (8)

               Comitetul politic și de securitate (COPS) ar trebui să exercite, sub responsabilitatea Consiliului și a ÎR, controlul politic asupra EUTM RCA, să îi asigure conducere strategică și să ia deciziile relevante în conformitate cu articolul 38 al treilea paragraf din Tratatul privind Uniunea Europeană (Tratatul UE).

               (9)

               Este necesar să se negocieze și să se încheie acorduri internaționale referitoare la statutul unităților și personalului aflate sub comanda UE și la participarea statelor terțe la misiunile Uniunii.

               (10)

               În temeiul articolului 41 alineatul (2) din Tratatul UE și în conformitate cu Decizia (PESC) 2015/528 (2), cheltuielile operaționale aferente prezentei decizii, care au implicații militare sau în domeniul apărării, urmează să fie suportate de statele membre.

               (11)

               În conformitate cu articolul 5 din Protocolul nr. 22 privind poziția Danemarcei, anexat la Tratatul UE și la Tratatul privind funcționarea Uniunii Europene (TFUE), Danemarca nu participă la elaborarea și la punerea în aplicare a deciziilor și acțiunilor Uniunii care au implicații în domeniul apărării. Prin urmare, Danemarca nu participă la adoptarea prezentei decizii, nu îi revin obligații în temeiul acesteia, aceasta nu i se aplică și nu participă la finanțarea acestei misiuni,

         ADOPTĂ PREZENTA DECIZIE:
   Articolul 1
   Misiune
   (1)   Uniunea desfășoară o misiune de instruire militară PSAC în Republica Centrafricană (EUTM RCA) pentru a contribui la reforma sectorului de apărare în RCA în cadrul procesului de reformă a sectorului de securitate în Republica Centrafricană coordonat de MINUSCA.
   (2)   Acționând în scopul asigurării unor forțe armate centrafricane (FACA) modernizate, eficace și supuse controlului democratic, EUTM RCA oferă:

               (a)

               consiliere strategică pentru Ministerul Apărării, statul-major și forțele armate din RCA;

               (b)

               formare pentru ofițerii și subofițerii din cadrul FACA;

               (c)

               formare pentru FACA.

         (3)   EUTM RCA îi furnizează delegației Uniunii în Republica Centrafricană expertiză în domeniul militar, de securitate și în ce privește statul de drept, în limita mijloacelor și a capabilităților sale.
   (4)   EUTM RCA colaborează cu MINUSCA pentru a asigura coerența între procesul de reformă a sectorului de securitate și desfășurarea unor elemente instruite ale FACA.
   (5)   EUTM RCA acționează în concordanță cu obiectivele politice și strategice enunțate în conceptul de gestionare a crizelor aprobat de Consiliu la 14 martie 2016.
   Articolul 2
   Numirea comandantului misiunii UE
   (1)   Generalul de brigadă Eric HAUTECLOQUE-RAYSZ este numit comandant al misiunii UE EUTM RCA („comandantul misiunii UE”).
   (2)   Comandantul misiunii UE îndeplinește funcțiile de comandant al operației UE și de comandant al forței UE.
   Articolul 3
   Desemnarea comandamentului misiunii
   (1)   Comandamentul misiunii EUTM RCA este amplasat la Bangui, RCA. Acesta îndeplinește atât funcția de comandament al operației, cât și cea de comandament al forței.
   (2)   Comandamentul misiunii EUTM RCA include o celulă de sprijin la Bruxelles.
   Articolul 4
   Planificarea și lansarea EUTM RCA
   (1)   Regulile de angajare care se aplică pentru EUMAM RCA se aplică și pentru EUTM RCA în etapa sa de planificare în provincia Bangui.
   (2)   EUTM RCA se lansează printr-o decizie a Consiliului la data recomandată de comandantul misiunii UE, în urma aprobării planului misiunii și a regulilor de angajare.
   Articolul 5
   Controlul politic și conducerea strategică
   (1)   Sub responsabilitatea Consiliului și a ÎR, COPS exercită controlul politic și conducerea strategică a EUTM RCA. Consiliul autorizează COPS să ia deciziile corespunzătoare, în conformitate cu articolul 38 din Tratatul UE. Această autorizare se referă la competențele necesare pentru modificarea documentelor de planificare, inclusiv a planului misiunii, precum și a regulilor de angajare. Autorizarea se referă, de asemenea, la competențele necesare pentru luarea de decizii privind numirea viitorilor comandanți ai misiunii UE. Competențele decizionale cu privire la obiectivele, domeniul de aplicare și încetarea EUTM RCA, precum și condițiile generale privind punerea în aplicare a sarcinilor sale revin în continuare Consiliului.
   (2)   COPS raportează periodic Consiliului.
   (3)   COPS primește periodic rapoarte din partea președintelui Comitetului militar al UE (CMUE) în ceea ce privește desfășurarea EUTM RCA. COPS îl poate invita pe comandantul misiunii UE la reuniunile sale, după caz.
   Articolul 6
   Conducerea militară
   (1)   CMUE supraveghează buna executare a EUTM RCA, desfășurată sub responsabilitatea comandantului misiunii UE.
   (2)   CMUE primește periodic rapoarte din partea comandantului misiunii UE. Acesta îl poate invita pe comandantul misiunii UE la reuniunile sale, după caz.
   (3)   Președintele CMUE acționează ca punct principal de contact pentru comandantul misiunii UE.
   Articolul 7
   Coerența în ceea ce privește răspunsul și coordonarea din partea Uniunii
   (1)   ÎR asigură punerea în aplicare a prezentei decizii, precum și coerența acesteia cu acțiunea externă a Uniunii în general, inclusiv cu programele de dezvoltare și cu asistența umanitară ale Uniunii.
   (2)   Fără a aduce atingere lanțului de comandă, comandantul misiunii UE primește orientări politice locale din partea șefului delegației Uniunii în Republica Centrafricană.
   (3)   ÎR, asistat de Serviciul European de Acțiune Externă (SEAE), acționează ca principal punct de contact cu ONU, cu autoritățile din RCA și țările învecinate, cu Uniunea Africană (UA), cu Comunitatea Economică a Statelor din Africa Centrală (ECCAS), precum și cu alți actori internaționali și bilaterali relevanți.
   (4)   Acordurile de coordonare între comandantul misiunii UE, actorii din Uniune și partenerii locali strategici cheie relevanți pentru operație sunt definite în planul misiunii.
   Articolul 8
   Participarea statelor terțe
   (1)   Fără a aduce atingere autonomiei decizionale a Uniunii sau cadrului său instituțional unic și în conformitate cu orientările relevante ale Consiliului European, statele terțe pot fi invitate să participe la EUTM RCA.
   (2)   Consiliul autorizează COPS să invite statele terțe să ofere contribuții și să adopte deciziile corespunzătoare privind acceptarea contribuțiilor propuse, la recomandarea comandantului misiunii UE și a CMUE.
   (3)   Modalitățile detaliate privind participarea statelor terțe fac obiectul unor acorduri încheiate în temeiul articolului 37 din Tratatul UE și în conformitate cu procedura prevăzută la articolul 218 din TFUE. În cazul în care Uniunea și un stat terț au încheiat un acord prin care se instituie un cadru pentru participarea statului terț respectiv la misiuni ale Uniunii de gestionare a crizelor, dispozițiile respectivului acord se aplică în cadrul EUTM RCA.
   (4)   Statele terțe care aduc contribuții militare importante la EUTM RCA au aceleași drepturi și obligații în ceea ce privește gestionarea curentă a EUTM RCA ca statele membre care participă la EUTM RCA.
   (5)   Consiliul autorizează COPS să adopte decizii corespunzătoare cu privire la crearea unui comitet al țărilor contribuitoare, în cazul în care unele state terțe ar aduce contribuții militare importante.
   Articolul 9
   Statutul personalului aflat sub comanda UE
   Statutul unităților și personalului aflate sub comanda UE, inclusiv privilegiile, imunitățile și alte garanții necesare îndeplinirii și bunei desfășurări a misiunii acestora, face obiectul unui acord încheiat în temeiul articolului 37 din Tratatul UE în conformitate cu procedura prevăzută la articolul 218 din TFUE.
   Articolul 10
   Dispoziții financiare
   (1)   Costurile comune ale EUTM RCA sunt gestionate în conformitate cu Decizia (PESC) 2015/528.
   (2)   Valoarea de referință financiară pentru costurile comune ale EUTM RCA este de 18 180 000 EUR. Procentul din valoarea de referință menționat la articolul 25 alineatul (1) din Decizia (PESC) 2015/528 este stabilit la 15 %, iar procentul menționat în articolul 34 alineatul (3) al respectivei decizii este stabilit la 60 % pentru angajamente și 15 % pentru plăți.
   Articolul 11
   Celula de proiecte
   (1)   EUTM RCA dispune de o celulă de proiecte pentru identificarea și punerea în aplicare a proiectelor care urmează să fie finanțate de Uniune, de statele membre sau de statele terțe și care respectă obiectivele misiunii și contribuie la îndeplinirea mandatului.
   (2)   Athena poate gestiona contribuțiile financiare legate de proiectele menționate la alineatul (1) al prezentului articol în conformitate cu articolul 30 din Decizia (PESC) 2015/528.
   (3)   În niciun caz statele contribuitoare nu pot angaja răspunderea Uniunii sau a ÎR în temeiul acțiunilor sau al omisiunilor EUTM RCA în utilizarea fondurilor puse la dispoziție de statele respective.
   Articolul 12
   Comunicarea informațiilor
   (1)   ÎR este autorizat să comunice statelor terțe asociate prezentei decizii, după caz și în conformitate cu nevoile EUTM RCA, informații UE clasificate generate în scopul EUTM RCA, în conformitate cu Decizia 2013/488/UE a Consiliului (3), după cum urmează:

               (a)

               până la nivelul prevăzut în acordurile aplicabile privind securitatea informațiilor, încheiate între Uniune și statul terț în cauză; sau

               (b)

               până la nivelul „CONFIDENTIEL UE/EU CONFIDENTIAL” în alte cazuri.

         (2)   ÎR este, de asemenea, autorizat să comunice ONU și UA, în conformitate cu nevoile operaționale ale EUTM RCA, informații UE clasificate până la nivelul „RESTREINT UE/EU RESTRICTED” generate în scopul EUTM RCA, în conformitate cu Decizia 2013/488/UE. Între ÎR și autoritățile competente ale ONU și UA se încheie acorduri în acest sens.
   (3)   În caz de nevoie operațională specifică și imediată, ÎR este, de asemenea, autorizat să comunice statului-gazdă toate informațiile UE clasificate până la nivelul „RESTREINT UE/EU RESTRICTED” generat în scopul EUTM RCA, în conformitate cu Decizia 2013/488/UE. Între ÎR și autoritățile competente ale statului-gazdă se încheie acorduri în acest sens.
   (4)   ÎR este autorizat să comunice statelor terțe asociate prezentei decizii toate documentele UE neclasificate privind deliberările Consiliului referitoare la EUTM RCA care intră sub incidența obligației de secret profesional, în temeiul articolului 6 alineatul (1) din Regulamentul de procedură al Consiliului (4).
   (5)   ÎR poate delega astfel de autorizări, precum și capacitatea de a încheia acordurile menționate la prezentul articol, personalului SEAE și/sau comandantului misiunii UE.
   Articolul 13
   Intrarea în vigoare și încetarea
   (1)   Prezenta decizie intră în vigoare la data adoptării.
   (2)   EUTM RCA încetează după 24 de luni de la dobândirea capabilității operaționale depline.
   (3)   Prezenta decizie se abrogă începând cu data închiderii comandamentului misiunii EUTM RCA, în conformitate cu planurile aprobate pentru încetarea EUTM RCA și fără a aduce atingere procedurilor privind auditul și prezentarea situațiilor financiare ale EUTM RCA, astfel cum este stabilit în Decizia (PESC) 2015/528.

      Adoptată la Luxemburg, 19 aprilie 2016.

            Pentru Consiliu

            Președintele

         F. MOGHERINI

      (1)  Decizia (PESC) 2015/78 a Consiliului din 19 ianuarie 2015 privind o misiune de consiliere militară PSAC a Uniunii Europene în Republica Centrafricană (EUMAM RCA) (JO L 13, 20.1.2015, p. 8).

      (2)  Decizia (PESC) 2015/528 a Consiliului din 27 martie 2015 de instituire a unui mecanism de gestionare a finanțării costurilor comune ale operațiilor Uniunii Europene care au implicații militare sau în domeniul apărării (Athena) și de abrogare a Deciziei 2011/871/PESC (JO L 84, 28.3.2015, p. 39).

      (3)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).

      (4)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: 2010/440/PESC: Decizia 2010/440/PESC a Consiliului din 11 august 2010 de prelungire a mandatului Reprezentantului Special al Uniunii Europene pentru regiunea Marilor Lacuri Africane

text:
               12.8.2010

               RO

               Jurnalul Oficial al Uniunii Europene

               L 211/20

         DECIZIA 2010/440/PESC A CONSILIULUI
   din 11 august 2010
   de prelungire a mandatului Reprezentantului Special al Uniunii Europene pentru regiunea Marilor Lacuri Africane
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 15 februarie 2007, Consiliul a adoptat Acțiunea comună 2007/112/PESC (1) de numire a domnului Roeland VAN DE GEER în calitate de Reprezentant Special al Uniunii Europene (denumit în continuare „RSUE”) pentru regiunea Marilor Lacuri Africane.

               (2)

               La 22 februarie 2010, Consiliul a adoptat Decizia 2010/113/PESC (2) de prelungire a mandatului RSUE până la 31 august 2010.

               (3)

               Mandatul RSUE ar trebui să fie prelungit până la 31 august 2011. Cu toate acestea, mandatul RSUE se poate încheia mai devreme, în cazul în care Consiliul decide aceasta, pe baza unei propuneri din partea Înaltului Reprezentant al Uniunii pentru afaceri externe și politica de securitate (denumit în continuare „ÎR”), ca urmare a intrării în vigoare a Deciziei de instituire a Serviciului european pentru acțiune externă.

               (4)

               RSUE urmează să își pună în aplicare mandatul în contextul unei situații care s-ar putea deteriora și ar putea aduce atingere obiectivelor politicii externe și de securitate comune astfel cum sunt prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Roeland VAN DE BEER în calitate de RSUE pentru regiunea Marilor Lacuri Africane se prelungește până la 31 august 2011. Mandatul RSUE se poate încheia mai devreme, în cazul în care Consiliul decide astfel, pe baza unei propuneri din partea ÎR, ca urmare a intrării în vigoare a Deciziei de instituire a Serviciului european pentru acțiune externă.
   Articolul 2
   Obiectivele politicii
   Mandatul RSUE se bazează pe obiectivele politicii Uniunii Europene (denumită în continuare „UE” sau „Uniunea”) privind continuarea stabilizării și a consolidării situației postconflict în regiunea Marilor Lacuri Africane, luând în considerare în special dimensiunea regională a evoluțiilor care au loc în țările vizate. Aceste obiective, care promovează în special respectarea normelor de bază ale democrației și ale bunei guvernanțe, inclusiv respectarea drepturilor omului și a statului de drept, includ:

               (a)

               contribuția activă și eficientă la elaborarea unei politici consecvente, durabile și responsabile a Uniunii în regiunea Marilor Lacuri Africane și promovarea unei abordări globale coerente a Uniunii în regiune. RSUE sprijină activitatea ÎR în regiune;

               (b)

               asigurarea angajamentului continuu al Uniunii în procesul de stabilizare și în procesul de reconstrucție din regiune, printr-o prezență activă pe teren și în forurile internaționale relevante, păstrând legătura cu actorii-cheie și contribuind la gestionarea crizelor;

               (c)

               contribuția la etapa de posttranziție în Republica Democratică Congo (RDC), în special în ceea ce privește procesul politic de consolidare a noilor instituții și de definire a unui cadru internațional mai extins pentru consultare și coordonare politică cu noul guvern;

               (d)

               contribuția, în strânsă cooperare cu Organizația Națiunilor Unite/MONUC, la eforturile de sprijin internațional, pentru continuarea unei reforme cuprinzătoare în sectorul securității în RDC, având în vedere în special rolul de coordonare pe care Uniunea este gata să și-l asume în acest context;

               (e)

               contribuția la adoptarea unor măsuri adecvate ulterioare Conferinței Internaționale privind Regiunea Marilor Lacuri, în special prin stabilirea unor contacte strânse cu secretariatul pentru regiunea Marilor Lacuri și cu secretarul executiv al acestuia, precum și cu Troica responsabilă cu mecanismul de urmărire și, de asemenea, prin promovarea relațiilor de bună vecinătate în regiune;

               (f)

               examinarea problemei încă majore a grupurilor armate care operează în afara granițelor, care riscă să destabilizeze țările din regiune și să agraveze problemele interne cu care se confruntă acestea;

               (g)

               contribuția la stabilizarea postconflict în Burundi, Rwanda și Uganda, în special prin participarea la negocierile pentru pace cu grupuri armate precum FNL și LRA.

         Articolul 3
   Mandatul
   În vederea realizării obiectivelor politicii, mandatul RSUE constă în:

               (a)

               stabilirea și menținerea unui contact strâns cu țările din regiunea Marilor Lacuri Africane, Organizația Națiunilor Unite, Uniunea Africană, țări africane importante și partenerii principali ai RDC și ai Uniunii, precum și cu organizațiile africane regionale și subregionale, alte țări terțe relevante și alți lideri regionali-cheie;

               (b)

               consiliere și raportare cu privire la posibilitățile Uniunii de a sprijini procesul de stabilizare și consolidare, precum și cu privire la cea mai bună metodă de a continua inițiativele Uniunii;

               (c)

               consiliere și asistență pentru realizarea reformei în sectorul de securitate (RSS) în RDC;

               (d)

               contribuția la acțiunile ulterioare Conferinței Internaționale privind regiunea Marilor Lacuri, în special prin sprijinirea politicilor definite în regiune, care urmăresc obiectivele nonviolenței și ale apărării reciproce în rezolvarea conflictelor, precum și, în ce privește cooperarea regională, prin promovarea drepturilor omului și a democratizării, a bunei guvernanțe, a cooperării judiciare și a luptei împotriva impunității și împotriva exploatării ilegale a resurselor naturale;

               (e)

               contribuția la o mai bună înțelegere a rolului Uniunii de către liderii de opinie din regiune;

               (f)

               contribuția, la cerere, la negocierea și punerea în aplicare a acordurilor de pace și de încetare a focului dintre părți și la stabilirea de contacte cu acestea pe cale diplomatică, în eventualitatea nerespectării dispozițiilor acestor acorduri; în contextul negocierilor în curs de desfășurare cu LRA, aceste activități ar trebui desfășurate în strânsă coordonare cu RSUE pentru Sudan;

               (g)

               contribuția la punerea în aplicare a politicii UE privind drepturile omului și a orientărilor UE privind drepturile omului, în special a orientărilor UE privind copiii și conflictele armate, precum și a politicii UE privind Rezoluția 1325 (2000) a Consiliului de Securitate al Organizației Națiunilor Unite privind femeile, pacea și securitatea, inclusiv prin monitorizarea și raportarea cu privire la progresele înregistrate în acest sens.

         Articolul 4
   Executarea mandatului
   (1)   RSUE este responsabil de executarea mandatului, acționând sub autoritatea ÎR.
   (2)   Comitetul politic și de securitate (denumit în continuare „COPS”) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   Articolul 5
   Finanțarea
   (1)   Valoarea financiară de referință destinată să acopere cheltuielile aferente mandatului RSUE pentru perioada 1 septembrie 2010-31 august 2011 este de 1 520 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestiunea cheltuielilor face obiectul unui contract între RSUE și Comisie. RSUE este răspunzător în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre și instituțiile Uniunii pot propune detașarea de personal care să lucreze cu RSUE. Salariul personalului detașat pe lângă RSUE de către un stat membru sau o instituție a Uniunii este acoperit de statul membru în cauză sau de instituția Uniunii, după caz. Experții detașați de statele membre pe lângă Secretariatul General al Consiliului pot, de asemenea, să fie afectați RSUE. Personalul internațional contractat trebuie să aibă naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat, își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului acestuia
   Privilegiile, imunitățile și alte garanții necesare executării și bunei desfășurări a misiunii RSUE și a membrilor personalului acestuia se stabilesc de comun acord cu partea/părțile-gazdă, după caz. Statele membre și Comisia oferă tot sprijinul necesar în acest sens.
   Articolul 8
   Securitatea informațiilor clasificate ale UE
   RSUE și membrii echipei acestuia respectă principiile și standardele minime de securitate stabilite prin Decizia 2001/264/CE a Consiliului din 19 martie 2001 de adoptare a regulamentului de securitate al Consiliului (3), în special atunci când gestionează informații clasificate ale UE.
   Articolul 9
   Accesul la informații și asistența logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitatea
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, și anume:

               (a)

               elaborând, pe baza orientărilor Secretariatului General al Consiliului, un plan de securitate specific misiunii, care include măsuri de securitate fizice, măsuri organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurându-se că întreg personalul desfășurat în afara Uniunii beneficiază de asigurările necesare pentru un grad înalt de risc, conform condițiilor specifice zonei de misiune;

               (c)

               asigurându-se că toți membrii echipei sale care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune de către Secretariatul General al Consiliului;

               (d)

               asigurând punerea în aplicare a tuturor recomandărilor formulate de comun acord ca urmare a evaluărilor periodice privind securitatea și furnizând ÎR, Consiliului și Comisiei rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 11
   Raportarea
   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea ÎR sau COPS, RSUE poate prezenta rapoarte Consiliului Afaceri Externe.
   Articolul 12
   Coordonarea
   (1)   RSUE promovează coerența între actorii politicii externe și de securitate comune/politicii de securitate și apărare comune și coordonarea politică globală a Uniunii. RSUE contribuie la garantarea faptului că toate instrumentele Uniunii de pe teren sunt angajate în mod coerent în vederea realizării obiectivelor politicii Uniunii. Activitățile RSUE se coordonează cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre și delegațiile Uniunii.
   (2)   Pe teren, se menține o legătură strânsă cu șefii delegațiilor Uniunii și cu șefii de misiune ai statelor membre. Aceștia depun toate eforturile pentru a-l susține pe RSUE în executarea mandatului. RSUE stabilește, de asemenea, legături cu alți actori internaționali și regionali de pe teren.
   (3)   RSUE asigură coerența între activitățile misiunii de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo) și ale misiunii de poliție a Uniunii Europene organizată în cadrul reformei sectorului de securitate (RSS) și interfața sa cu justiția în Republica Democrată Congo (EUPOL RD Congo) și oferă orientări politice locale șefilor acestor misiuni. RSUE contribuie la coordonarea cu activitatea celorlalți actori internaționali angajați în RSS în RDC. RSUE și comandantul operațiilor civile se consultă reciproc, în funcție de necesități.
   Articolul 13
   Reexaminarea
   Punerea în aplicare a prezentei decizii și coerența acesteia cu alte contribuții ale Uniunii în regiune sunt reexaminate în mod periodic. RSUE prezintă ÎR, Consiliului și Comisiei un raport privind progresele înregistrate la sfârșitul lunii februarie 2011, precum și un raport cuprinzător privind executarea mandatului la sfârșitul mandatului.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 11 august 2010.

            Pentru Consiliu

            Președintele

         S. VANACKERE

      (1)  JO L 46, 16.2.2007, p. 79.

      (2)  JO L 46, 23.2.2010, p. 30.

      (3)  JO L 101, 11.4.2001, p. 1.


title: Decizia Consiliului din 29 noiembrie 2004 privind semnarea Acordului dintre Comunitatea Europeană și Principatul Liechtenstein prin care se prevăd măsuri echivalente celor stabilite prin Directiva 2003/48/CE a Consiliului privind impozitarea veniturilor din economii sub forma plăților de dobânzi și aprobarea, precum și semnarea memorandumului de înțelegere însoțitor

text:
Anunţ juridic important

|

32004D0897

Jurnalul Oficial L 379 , 24/12/2004 p. 0083 - 0083

		20041129Decizia Consiliuluidin 29 noiembrie 2004privind semnarea Acordului dintre Comunitatea Europeană și Principatul Liechtenstein prin care se prevăd măsuri echivalente celor stabilite prin Directiva 2003/48/CE a Consiliului privind impozitarea veniturilor din economii sub forma plăților de dobânzi și aprobarea, precum și semnarea memorandumului de înțelegere însoțitor(2004/897/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 94, coroborat cu articolul 300 alineatul (2) primul paragraf,având în vedere propunerea Comisiei,întrucât:(1) La 16 octombrie 2001 Consiliul a autorizat Comisia să negocieze cu Principatul Liechtenstein un acord care să permită garantarea adoptării de către acest stat a unor măsuri echivalente celor care trebuie aplicate în cadrul Comunității pentru a asigura o impozitare efectivă a veniturilor din economii sub forma plăților de dobânzi.(2) Textul acordului care rezultă din negocieri este conform cu directivele de negociere adoptate de Consiliu. Acest text este însoțit de un memorandum de înțelegere între Comunitatea Europeană și statele membre ale acesteia și Principatul Liechtenstein.(3) Sub rezerva adoptării, într-o etapă ulterioară, a unei decizii privind încheierea acordului, este preferabil să se procedeze la semnarea celor două documente care au fost parafate la 30 iulie 2004 și să se obțină confirmarea aprobării memorandumului de înțelegere de către Consiliu,DECIDE:Articolul 1Sub rezerva adoptării, într-o etapă ulterioară, a unei decizii privind încheierea Acordului dintre Comunitatea Europeană și Principatul Liechtenstein prin care se prevăd măsuri echivalente celor stabilite de Directiva 2003/48/CE a Consiliului privind impozitarea veniturilor din economii sub forma plăților de dobânzi, președintele Consiliului este autorizat să numească persoanele împuternicite să semneze, în numele Comunității Europene, acordul și memorandumul de înțelegere însoțitor, precum și scrisorile Comunității Europene care trebuie schimbate în conformitate cu articolul 21 alineatul (2) din acord și cu ultimul alineat din memorandumul de înțelegere.Textul memorandumului de înțelegere este aprobat de Consiliu.Textele acordului și memorandumului de înțelegere se atașează la prezenta decizie.Articolul 2Prezenta decizie se publică în Jurnalul Oficial al Uniunii Europene.Adoptată la Bruxelles, 29 noiembrie 2004.Pentru ConsiliuPreședinteleL. J. Brinkhorst--------------------------------------------------


title: Decizia Consiliului din 15 februarie 2016 de numire a unui membru și a unui supleant în cadrul Comitetului consultativ pentru coordonarea sistemelor de securitate socială pentru România

text:
               18.2.2016

               RO

               Jurnalul Oficial al Uniunii Europene

               C 62/4

         DECIZIA CONSILIULUI
   din 15 februarie 2016
   de numire a unui membru și a unui supleant în cadrul Comitetului consultativ pentru coordonarea sistemelor de securitate socială pentru România
   (2016/C 62/04)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), în special articolul 75,
   având în vedere listele candidaților prezentate Consiliului de către guvernele statelor membre,
   întrucât:

               (1)

               Prin decizia sa din 13 octombrie 2015 (2), Consiliul a numit membrii și supleanții în cadrul Comitetului consultativ pentru coordonarea sistemelor de securitate socială pentru perioada 20 octombrie 2015-19 octombrie 2020.

               (2)

               Guvernul României a prezentat candidaturi pentru două posturi care urmează a fi ocupate,

         ADOPTĂ PREZENTA DECIZIE:
   Articolul 1
   Sunt numiți în calitate de membru și supleant în cadrul Comitetului consultativ pentru coordonarea sistemelor de securitate socială pentru perioada cuprinsă între 20 octombrie 2015 și 19 octombrie 2020:
   I.   REPREZENTANȚI AI ORGANIZAȚIILOR SINDICALE

               Țara

               Membri

               Supleanți

               România

               domnul Dumitru FORNEA

               domnul Radmilo FELIX

         Articolul 2
   Consiliul numește membrii și supleanții încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 15 februarie 2016.

            Pentru Consiliu

            Președintele

         M.H.P. VAN DAM

      (1)  JO L 166, 30.4.2004, p. 1.

      (2)  JO C 341, 16.10.2015, p. 4.


title: Decizia Consiliului din 3 octombrie 2002 privind încheierea Acordului Interbus referitor la transportul internațional ocazional de călători efectuat cu autocare și autobuze

text:
               07/Volumul 11

               RO

               Jurnalul Ofícial al Uniunii Europene

               6

         32002D0917

               L 321/11

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 3 octombrie 2002
   privind încheierea Acordului Interbus referitor la transportul internațional ocazional de călători efectuat cu autocare și autobuze
   (2002/917/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 71 alineatul (1) și articolul 93, coroborate cu prima teză a primului paragraf din articolul 300 alineatul (2) și cel de-al doilea paragraf din articolul 300 alineatul (3),
   având în vedere propunerea Comisiei (1),
   având în vedere avizul Parlamentului European (2),
   întrucât:

               (1)

               În conformitate cu mandatul Consiliului din 7 decembrie 1995, Comisia a negociat cu Bosnia și Herțegovina, Bulgaria, Republica Cehă, Croația, Estonia, Letonia, Lituania, Republica Moldova, Polonia, România, Republica Slovacă, Slovenia, Turcia și Ungaria, un Acord european privind transportul internațional ocazional de călători efectuat cu autocare și autobuze.

               (2)

               La 22 iunie 2001, în conformitate cu Decizia Consiliului din 18 iunie 2001, a fost semnat, în numele Comunității, Acordul Interbus privind transportul internațional ocazional de călători efectuat cu autocare și autobuze.

               (3)

               La 30 iunie 2001, acordul fusese semnat de Comunitatea Europeană și de următoarele 13 țări: Bosnia și Herțegovina, Bulgaria, Republica Cehă, Croația, Letonia, Lituania, Republica Moldova, Polonia, România, Republica Slovacă, Slovenia, Turcia și Ungaria.

               (4)

               Încheierea Acordului Interbus va ajuta la dezvoltarea legăturilor de transport cu părțile contractante; pentru a intra în vigoare după semnare, acordul trebuie să fie aprobat sau ratificat de patru părți contractante, inclusiv Comunitatea.

               (5)

               Acordul Interbus trebuie aprobat,

         DECIDE:
   Articolul 1
   Încheierea Acordului Interbus privind transportul internațional ocazional de călători efectuat cu autocare și autobuze se aprobă în numele Comunității.
   Textul acordului este anexat la prezenta decizie.
   Articolul 2
   Prin prezenta, președintele Consiliului este autorizat să desemneze persoana împuternicită să depună, în numele Comunității, actul de aprobare la care se face referire în articolul 27 din acord, în vederea asumării obligațiilor de către Comunitate.
   Articolul 3
   Comisia, asistată de reprezentanții membrilor Consiliului, reprezintă Comunitatea în Comitetul mixt (denumit în continuare „comitetul”) instituit de articolul 23 din acord.
   Poziția care urmează a fi adoptată de Comunitate în cadrul comitetului se adoptă de Consiliu, hotărând cu majoritate calificată, la propunerea Comisiei. Consiliul hotărăște cu majoritate simplă când decizia propusă de comitet spre adoptare se bazează pe regulile de procedură ale Comitetului.
   Deciziile adoptate de Comitet se publică în Jurnalul Oficial al Comunităților Europene.
   Articolul 4
   Prezenta decizie se publică în Jurnalul Oficial al Comunităților Europene.

      Adoptată la Luxemburg, 3 octombrie 2002.

            Pentru Consiliu

            Președintele

         F. HANSEN

      (1)  JO C 51 E, 26.6.2002, p. 193.

      (2)  Aviz acordat la 2 iulie 2002 (nepublicat încă în Jurnalul Oficial).


title: 2007/368/CE,Euratom: Decizia reprezentanților guvernelor statelor membre din 23 mai 2007 de numire a unui judecător la Tribunalul de Primă Instanță al Comunităților Europene

text:
               31.5.2007

               RO

               Jurnalul Oficial al Uniunii Europene

               L 139/32

      DECIZIA REPREZENTANȚILOR GUVERNELOR STATELOR MEMBRE

   din 23 mai 2007
   de numire a unui judecător la Tribunalul de Primă Instanță al Comunităților Europene
   (2007/368/CE, Euratom)
   REPREZENTANȚII GUVERNELOR STATELOR MEMBRE ALE COMUNITĂȚILOR EUROPENE,
   având în vedere Tratatul de instituire a Comunității Europene, în special articolul 224,
   având în vedere Tratatul de instituire a Comunității Europene a Energiei Atomice, în special articolul 140,
   întrucât:
   În conformitate cu dispozițiile tratatelor, o dată la fiecare trei ani are loc o reînnoire parțială a membrilor Tribunalului de Primă Instanță al Comunităților Europene, pentru un mandat de șase ani. Pentru perioada cuprinsă între 1 septembrie 2007 și 31 august 2013, guvernele statelor membre trebuie să mai numească încă un judecător pentru a completa numirea celor doisprezece judecători care a avut loc la 25 aprilie 2007,
   DECID:
   Articolul 1
   Domnul Santiago SOLDEVILA FRAGOSO este numit judecător al Tribunalului de Primă Instanță al Comunităților Europene, pentru perioada cuprinsă între 1 septembrie 2007 și 31 august 2013.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 23 mai 2007.

            Președintele

         W. SCHÖNFELDER


title: 2014/614/UE: Decizia Parlamentului European din 3 aprilie 2014 privind închiderea conturilor Oficiului European de Poliție pentru exercițiul financiar 2012

text:
               5.9.2014

               RO

               Jurnalul Oficial al Uniunii Europene

               L 266/295

         DECIZIA PARLAMENTULUI EUROPEAN
   din 3 aprilie 2014
   privind închiderea conturilor Oficiului European de Poliție pentru exercițiul financiar 2012
   (2014/614/UE)
   PARLAMENTUL EUROPEAN,

               —

               având în vedere conturile anuale finale ale Oficiului European de Poliție pentru exercițiul financiar 2012,

               —

               având în vedere Raportul Curții de Conturi privind conturile anuale ale Oficiului European de Poliție pentru exercițiul financiar 2012, însoțit de răspunsurile oficiului (1),

               —

               având în vedere Recomandarea Consiliului din 18 februarie 2014 (05849/2014 – C7-0054/2014),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (4), în special articolul 43,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0179/2014),

               1.

               aprobă închiderea conturilor Oficiului European de Poliție pentru exercițiul financiar 2012;

               2.

               încredințează Președintelui sarcina de a transmite prezenta decizie directorului Oficiului European de Poliție, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 365, 13.12.2013, p. 236.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 121, 15.5.2009, p. 37.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.